Document ID: 31995R3050

31995R3050
L 320/1
SLUŽBENI LIST EUROPSKE UNIJE
22.12.1995.
UREDBA VIJEĆA (EZ) br. 3050/95
od 22. prosinca 1995.
o privremenoj suspenziji autonomnih carina iz Zajedničke carinske tarife za određeni broj proizvoda namijenjenih izgradnji, održavanju i popravku letjelica
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 28.,
uzimajući u obzir prijedlog Komisije,
budući da je u ovom trenutku proizvodnja proizvoda iz ove Uredbe na području Zajednice nedostatna ili ne postoji te da proizvođači nisu u mogućnosti zadovoljiti potrebe korisničkih industrija na području Zajednice;
budući da je u interesu Zajednice da suspendira autonomne carine iz Zajedničke carinske tarife za te proizvode u potpunosti;
budući da Zajednica treba donijeti odluku o suspenziji tih autonomnih carina;
budući da propisi o privremenoj suspenziji autonomnih carina na letjelice nisu suštinski mijenjani u zadnjih nekoliko godina; budući da je, zbog te činjenice, te kako bi se racionaliziralo stupanje na snagu predmetnih mjera, primjereno ne ograničavati razdoblje valjanosti ove Uredbe jer se njezino područje primjene, u slučaju potrebe, može mijenjati uredbom Vijeća;
budući da odluke Vijeća ili Komisije o izmjeni kombinirane nomenklature i Oznaka Taric ne donose nikakve sadržajne promjene; budući da s ciljem pojednostavnjenja treba donijeti odredbe kojima se Komisija ovlašćuje da nakon savjetovanja s Odborom za Carinski zakonik donese potrebne izmjene i tehničke prilagodbe ove Uredbe,
DONIJELO JE OVU UREDBU:
Članak 1.
U potpunosti se suspendiraju autonomne carine iz Zajedničke carinske tarife za proizvode navedene u Prilogu, pod uvjetom da su navedeni proizvodi namijenjeni izgradnji, održavanju i popravku letjelica čija prazna masa ne prelazi 2 000 kg. Provjera posebne uporabe robe provodi se sukladno člancima 291. do 304. Uredbe Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (1).
Članak 2.
Odredbe koje su neophodne za primjenu ove Uredbe to jest izmjene i tehničke prilagodbe koje su neophodne zbog promjena u kombiniranoj nomenklaturi ili oznakama Taric donosi Komisija prema postupku predviđenom u članku 3.
Članak 3.
1. Komisiji pomaže Odbor za Carinski zakonik koji je osnovan na temelju članka 247. Uredbe Vijeća (EEZ) br. 2913/92 (2).
2. Predstavnik Komisije Odboru podnosi prijedlog mjera koje je potrebno poduzeti. Odbor donosi mišljenje o tom prijedlogu u vremenskom roku koji može odrediti predsjednik uzimajući u obzir žurnost predmeta. Mišljenje se donosi većinom glasova koja je utvrđena u članku 148. stavku 2. Ugovora o EZ-u ako se radi o odlukama koje mora donijeti Vijeće na prijedlog Komisije. Glasovi predstavnika država članica u Odboru ponderiraju se na način opisan u tom članku. Predsjednik ne sudjeluje u glasovanju.
Komisija donosi mjere koje se odmah primjenjuju. Međutim, ako te mjere nisu u skladu s mišljenjem Odbora, Komisija ih mora bez odlaganja priopćiti Vijeću. U tom slučaju, Komisija odgađa primjenu mjera o kojima je donijela odluku na razdoblje od tri mjeseca od datuma priopćenja Vijeću.
U vremenskom roku navedenom u prethodnom podstavku Vijeće može kvalificiranom većinom donijeti drukčiju odluku.
3. Odbor može preispitati svako pitanje u vezi s primjenom ove Uredbe koje postavi predsjednik Odbora, bilo na svoju vlastitu inicijativu ili na zahtjev neke države članice.
Članak 4.
Ova Uredba stupa na snagu na dan objave u Službenom listu Europskih zajednica.
Primjenjuje se od 1. siječnja 1996.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. prosinca 1995.

Labels: 1
7
3
8
15